SCN ปักธงธุรกิจ “ก๊าซ” โต 100% เดินหน้า “โซลาร์รูฟท็อป” ดันกำลังผลิต 25 เมกฯ
SCN ปักธงธุรกิจก๊าซโตกว่า 100% รับอานิสงส์ภาคอุตสาหกรรม-ขนส่งทำให้บริษัทมียอดขายเพิ่มขึ้น พร้อมเดินหน้า “โซลาร์รูฟท็อป” ดันกำลังผลิต 25 เมกะวัตต์
SCN ปักธงธุรกิจก๊าซโตกว่า 100% รับอานิสงส์ภาคอุตสาหกรรม-ขนส่งทำให้บริษัทมียอดขายเพิ่มขึ้น พร้อมเดินหน้า “โซลาร์รูฟท็อป” ดันกำลังผลิต 25 เมกะวัตต์
10 ส.ค. 2565

ดร.ฤทธี กิจพิพิธ ประธานเจ้าหน้าที่บริหาร บริษัท สแกน อินเตอร์ จำกัด (มหาชน) หรือ SCN เปิดเผยว่า จากสถานการณ์วิกฤตน้ำมันดิบตลาดโลกมีการปรับตัวขึ้นค่อนข้างสูงบริเวณ 100 เหรียญ ส่งผลให้ผู้ประกอบการหันมาใช้  iCNG (ก๊าซธรรมชาติอัดสำหรับอุตสาหกรรม) และ NGV (ก๊าซธรรมชาติสำหรับยานยนต์) มากขึ้นในภาคอุตสาหกรรม และภาคขนส่งทำให้บริษัทมียอดขายเพิ่มมากขึ้น
ด้วยบริษัทฯ มีธุรกิจที่เกี่ยวเนื่องกับก๊าซธรรมชาติแบบครบวงจร ได้แก่ ธุรกิจสถานีบริการก๊าซธรรมชาติหลักโดยเอกชน ธุรกิจขนส่งก๊าซ NGV ธุรกิจสถานีบริการก๊าซธรรมชาติสำหรับยานยนต์ ธุรกิจออกแบบ ผลิต รับเหมา ติดตั้งและซ่อมบำรุงอุปกรณ์ก๊าซ NGV ธุรกิจติดตั้งระบบก๊าซในรถยนต์
อีกทั้งบริษัทฯ ได้รับคัดเลือกจากบริษัท ปตท. จำกัด (มหาชน) ให้เป็นผู้ขนส่งก๊าซธรรมชาติในสัญญาจ้างขนส่งก๊าซธรรมชาติสำหรับยานยนต์ทางรถยนต์มาอย่างต่อเนื่องกว่า 12 ปีแล้ว
ทั้งนี้ คาดว่าแนวโน้มผลการดำเนินงานในไตรมาส 2/2565 จะเติบโตต่อเนื่องจากช่วงไตรมาส 1/2565 ที่มีกำไรสุทธิ 269.01 ล้านบาท เนื่องจากฐานลูกค้าของธุรกิจขยายตัว โดยในกลุ่มธุรกิจ iCNG และกลุ่มธุรกิจ NGV ปรับตัวดีขึ้นอย่างโดดเด่นโดยเติบโตขึ้นกว่า 100% รวมทั้งธุรกิจในส่วนอื่นๆ เติบโตมากขึ้นอีกด้วย
โดยเฉพาะธุรกิจ “โซลาร์รูฟท็อป” ที่ทางบริษัทได้มีการขยายโอกาสด้านธุรกิจลงทุนในบริษัท สแกน แอดวานซ์ เพาเวอร์ จำกัด (SAP) เดินหน้าลุยโซลาร์รูฟท็อปแบบสัญญาณซื้อขายไฟฟ้าภาคเอกชน (Private PPA) ไปแล้วทั้งสิ้น 20 เมกะวัตต์ และยังเล็งหาพาร์ทเนอร์ใหม่ในการเพิ่มกำลังผลิตอีก 5 เมกะวัตต์ในเร็วๆนี้ ซึ่งจะทำให้ SCN มีกำลังการผลิตเป็น 25 เมกะวัตต์ต่อไป